Snin ilu kien hemm min qal li se jġib rebbiegħa ġdida. Tiftakruha żgur din id-dikjarazzjoni tal-eks Prim Ministru Lawrence Gonzi qabel l-elezzjoni ġenerali tal-2008. Dakinhar, minflok Rebbiegħa ffaċjajna xitwa qalila. Simon Busuttil u Lawrence Gonzi tawna kontijiet għoljin li fissru wkoll staġnar ekonomiku u inċertezza. Illum is-sitwazzjoni hija differenti u jixhed dan it-tbassir ekonomiku tar-Rebbiegħa tal-Unjoni Ewropea. Tbassir imħabbar fl-aħħar jiem u li janalizza diversi setturi. Għal ħafna dan jaf ikun xi ħaġa teknika, iżda fil-verità jitkellem dwar affarijiet li jolqtuna fil-ħajja ta' kuljum. Affarijiet li huma xhieda ta' Malta li Qed Tinbidel. Se nħarsu lejh b'mistoqsija b'mistoqsija u tweġiba. KEMM SE TIKBER L-EKONOMIJA? Din is-sena pajjiżna mistenni jerġa' jkollu t-tieni l-ogħla rata ta' tkabbir ekonomiku fost il-pajjiżi taż-żona ewro. Dan wara li, għal darb'oħra, l-esperti tal-Kummissjoni kellhom jirrevedu 'l fuq it-tbassir tagħhom fuq l-ekonomija Maltija. Il-ġid nazzjonali issa mistenni jiżdied b'4.1%, jew aktar mid-doppju tal-medja tat-tkabbir li pajjiżna kellu tul l-amministrazzjoni preċedenti. Dan wara li s-sena li għaddiet qabeż is-6%. X'QED IWASSAL GĦAL DAN? Fattur ewlieni wara dan it-tbassir pożittiv huwa l-qasam tax-xogħol. Tul din il-leġislatura, pajjiżna dejjem kellu l-ogħla rata ta' tkabbir fl-impjiegi fost il-pajjiżi kollha tal-Unjoni Ewropea. Skont l-esperti tal-Kummissjoni Ewropea, Malta se jkollha l-ogħla rata ta' tkabbir fl-impjiegi anke din is-sena, bi tkabbir ta' 2.9%. Tant mistenni titjib fl-impjiegi, li l-Kummissjoni Ewropea rrevediet r-rata tal-qgħad għall-2016 minn 5.4% ghal 5.1%. X'QED JGĦID DAN KOLLU? Fir-rapport tagħha l-Kummissjoni Ewropea ssostni li t-tkabbir ekonomiku ser ikun xprunat minn investiment ogħli kif ukoll minn żieda fil-konsum tal-familji. L-esperti tal-Unjoni Ewropea jinnutaw li fl-2015 l-investiment f'pajjiżna kien il-mutur tat-tkabbir, fost l-oħrajn minħabba l-proġetti fil-qasam tal-enerġija kif ukoll spiża kapitali qawwija mis-settur pubbliku. Kien hemm ukoll, wara snin ta' staġnar, żieda fil-kostruzzjoni residenzjali. IL-FAMILJI X'QED JIEĦDU Il-Kummissjoni Ewropea qalet li l-konsum tal-familji kiber ħafna minħabba titjib fil-pagi, tnaqqis fil-qgħad u kontijiet orħos. Din l-analiżi tmur għal kollox kontra d-dikjarazzjonijiet negattivi tal-Oppożizzjoni li hawn għafsa fil-pagi, li mhux għaddej investiment u li l-qgħad mhux veru qed jonqos. IN-NIES GĦANDHOM X'JONFQU? L-esperti tal-Kummissjoni Ewropea qed ibassru li, din is-sena, il-konsum tal-familji f'pajjiżna ser jikber b'4.4%, jew punt perċentwali ogħla mit-tbassir li kienu għamlu tlett xhur ilu. Malta mistennija jkollha l-ogħla tkabbir fil-konsum privat minn fost il-pajjiżi kollha taż-żona ewro, aktar minn erba darbiet il-medja ta' dik taħt l-amministrazzjoni preċedenti. IŻDA L-GVERN QED JONFOQ WISQ? Filwaqt li l-Oppożizzjoni tgħid li l-ispiża tal-Gvern hija għolja wisq, il-Kummissjoni Ewropea qed tbassar li fl-2016 din ser tkun 40.5% tal-ġid nazzjonali, jew kważi 2 punti perċentwali anqas mir-rata fl-aħħar sena tal-Gvern preċedenti. Id-defiċit fl-2016 issa hu mbassar li jkun 0.9% tal-ġid nazzjonali, l-anqas defiċit osservat fl-istorja, u kwart dak li ħalliet warajha l-amministrazzjoni preċedenti. VERA LI D-DEJN QED JIŻDIED? Il-piż tad-dejn nazzjonali mistenni jaqa taħt is-60% is-sena d-dieħla. Dan ikun l-anqas piż ta' dejn nazzjonali mill-1998 'l hawn. Li jfisser li, f'leġislatura waħda, l-Gvern ser ikun ġab fix-xejn iż-żieda fil-piż finanzjarju tad-djun li wettqu tlett amministrazzjonijiet Nazzjonalisti. X'QAL IL-GVERN? Il-Gvern qal li dan huwa ċertifikat eċċellenti mill-esperti tal-Kummissjoni Ewropea. Fi tlett snin, dan il-Gvern irnexxilu jirdoppja r-rata ta' tkabbir ekonomiku, jikseb l-anqas rata tal-qgħad fl-istorja u fost l-inqas rati ta' inflazzjoni, l-ogħla żieda fl-investiment qatt osservata, l-akbar bilanċ pożittiv fil-pagamenti internazzjonali, l-anqas defiċit finanzjarju u l-ewwel tnaqqis fil-piż tad-dejn nazzjonali f'diversi snin.